Document ID: 32014R0139

KOMISIJOS REGLAMENTAS (ES) Nr. 139/2014
2014 m. vasario 12 d.
kuriuo pagal Europos Parlamento ir Tarybos reglamentą (EB) Nr. 216/2008 nustatomi su aerodromais susiję reikalavimai ir administracinės procedūros
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), iš dalies pakeistą Reglamentu (EB) Nr. 1108/2009 (2), ypač į jo 8a straipsnio 5 dalį,
kadangi:
(1)
Reglamentu (EB) Nr. 216/2008 siekiama Europoje nustatyti ir išlaikyti vienodą aukštą civilinės aviacijos saugos lygį;
(2)
siekiant išlaikyti vienodai aukštą Sąjungos civilinės aviacijos saugos lygį ir kartu siekti bendro aerodromų saugos gerinimo tikslo, įgyvendinant Reglamentą (EB) Nr. 216/2008 reikia nustatyti išsamias įgyvendinimo taisykles, pirmiausia susijusias su aerodromų saugos reguliavimu;
(3)
Komisija iki 2013 m. gruodžio 31 d. turi priimti būtinas įgyvendinimo taisykles, skirtas 8a straipsnio 5 dalyje nurodytoms aerodromų projektavimo ir saugaus naudojimo sąlygoms sudaryti;
(4)
siekiant užtikrinti sklandų perėjimą ir aukštą civilinės aviacijos saugos lygį Sąjungoje, įgyvendinimo taisyklės turėtų atitikti naujausius aerodromų srities laimėjimus ir geriausią patirtį; jose turėtų būti atsižvelgta į taikytinus Tarptautinės civilinės aviacijos organizacijos (toliau - ICAO) standartus ir rekomenduojamą praktiką, taip laikantis ICAO atitinkamos klasifikacijos visoje taisyklių sistemoje; taip pat turėtų būti atsižvelgta į visame pasaulyje įgytą aerodromų naudojimo patirtį ir mokslinę bei techninę aerodromų srities pažangą; šios taisyklės turėtų būtų proporcingos aerodromo dydžiui, eismui, kategorijai ir sudėtingumui, jame vykdomų skrydžių pobūdžiui bei mastui; jose turėtų būti numatytas lankstumas, būtinas taikant šias taisykles individualiai; taip pat atsižvelgta į atvejus, kai aerodromo infrastruktūra pagal įvairius valstybių narių nacionalinės teisės aktuose nustatytus reikalavimus sukurta prieš įsigaliojant šiam reglamentui;
(5)
aerodromų sektoriui ir valstybių narių administracijos įstaigoms reikia skirti pakankamai laiko prisitaikyti prie naujos reglamentavimo sistemos ir patikrinti prieš šio reglamento įsigaliojimą išduotų pažymėjimų galiojimo tęstinumą;
(6)
siekiant užtikrinti vienodą bendrųjų reikalavimų vykdymą būtina, kad vertindamos atitiktį šiems reikalavimams kompetentingos institucijos ir, jei taikoma, agentūra taikytų bendruosius standartus; siekdama padėti užtikrinti būtiną reglamentavimo vienodumą agentūra turėtų parengti priimtinas atitikties užtikrinimo priemones ir rekomendacijas. Rengiant bendruosius reikalavimus turėtų būti atsižvelgta į identiškus procesus įvairių aviacijos sričių kompetentingose institucijose. Tačiau jais neturėtų būti sudaromos kliūtys taikyti šiek tiek kitokius procesus, jei tai būtina ar naudinga, pavyzdžiui, tais atvejais, kai aerodromų ir orlaivių naudojimą prižiūrintys subjektai skiriasi. Šių reikalavimų saugos tikslui skirtingi techninės atitikties užtikrinimo būdai neturėtų daryti jokio poveikio;
(7)
kliūčių valdymo aerodromo apylinkėse ir kitos veiklos už aerodromo ribų atžvilgiu kiekviena valstybė narė gali pavesti stebėseną, vertinimą ir rizikos mažinimą skirtingoms institucijoms ir kitiems subjektams. Šiuo reglamentu nesiekiama pakeisti dabartinio užduočių paskirstymo valstybėje narėje. Tačiau kiekvienoje valstybėje turėtų būti užtikrintas sklandus aerodromo apylinkių apsaugos kompetencijos organizavimas ir dėl žmogaus veiklos kylančios rizikos stebėsena bei mažinimas. Todėl turėtų būti užtikrinta, kad institucijos, kurioms pavesta saugoti aerodromų apylinkes, būtų pakankamai kompetentingos savo įsipareigojimams vykdyti;
(8)
konkrečios paslaugos, nurodytos IV priedo B skyriuje (ADR.OPS dalis) turėtų būti teikiamos aerodrome. Tam tikrais atvejais šias paslaugas teikia ne pats aerodromo naudotojas, o kita organizacija ar valstybinis subjektas arba jie abu. Tokiais atvejais už aerodromo naudojimą atsakingas aerodromo naudotojas turėtų su šiomis organizacijomis ar subjektais sudaryti susitarimus ir parengti sąveikos priemones, kad užtikrintų, jog paslaugos teikiamos laikantis IV priede nustatytų reikalavimų. Jei tokie susitarimai sudaryti, o sąveikos priemonės parengtos, turėtų būti laikoma, kad aerodromo naudotojas įvykdė savo įsipareigojimus, ir neturėtų būti laikoma, kad jis tiesiogiai atsako už kito su susitarimu susijusio subjekto įsipareigojimų nesilaikymą su sąlyga, kad jis įvykdė visus taikytinus šiame reglamente nustatytus reikalavimus ir įpareigojimus, susijusius su jo atsakomybe pagal minėtą susitarimą;
(9)
Reglamentas (EB) Nr. 216/2008 taikomas tik kompetentingų institucijų aerodromams išduotiems pažymėjimams tiek, kiek tai susiję su saugos aspektais. Taigi, su sauga nesusijusiems esamų nacionalinių aerodromų išduotų pažymėjimų aspektams poveikis nedaromas;
(10)
šiame reglamente numatytos priemonės pagrįstos pagal Reglamento (EB) Nr. 216/2008 17 straipsnio 2 dalies b punktą ir 19 straipsnio 1 dalį parengta Europos aviacijos saugos agentūros nuomone;
(11)
šiame reglamente numatytos priemonės atitinka pagal Reglamento (EB) Nr. 216/2008 65 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomos išsamios taisyklės, susijusios su:
a)
aerodromui taikytino sertifikavimo pagrindo nustatymo ir pranešimo apie jį prašymo teikėjui sąlygomis, išdėstytomis II ir III prieduose;
b)
aerodromų pažymėjimų, už aerodromų naudojimą atsakingų organizacijų pažymėjimų išdavimo, tvarkymo, dalinio keitimo, apribojimo, galiojimo sustabdymo arba panaikinimo sąlygomis (įskaitant su specifine aerodromo konstrukcija susijusius naudojimo apribojimus), išdėstytomis II ir III prieduose;
c)
aerodromo naudojimo, laikantis Reglamento (EB) Nr. 216/2008 Va priede ir, jei taikoma, Vb priede išdėstytų esminių reikalavimų, sąlygomis, išdėstytomis IV priede;
d)
pažymėjimų turėtojų pareigomis, nustatytomis III priede;
e)
esamų aerodromų pažymėjimų, kuriuos išdavė valstybės narės, pripažinimo ir pakeitimo sąlygomis;
f)
sprendimo neleisti taikyti Reglamento (EB) Nr. 216/2008 4 straipsnio 3b dalyje nurodytų išimčių priėmimo sąlygomis (įskaitant kriterijus, taikytinus kroviniams vežti skirtiems aerodromams), pranešimu apie aerodromus, kuriems taikomos išimtys, ir suteiktų išimčių peržiūra;
g)
III priede išdėstytomis sąlygomis, kuriomis saugos sumetimais naudojimas uždraudžiamas, apribojamas arba taikomos tam tikros sąlygos;
h)
tam tikromis Reglamento (EB) Nr. 216/2008 8a straipsnio 2 dalies e punkte nurodytų perono valdymo paslaugų teikėjų pareiškimų ir priežiūros sąlygomis bei procedūromis, išdėstytomis II ir III prieduose.
2. Aerodromus, aerodromų naudotojus ir perono valdymo paslaugų teikėjus sertifikuojančios ir prižiūrinčios kompetentingos institucijos laikosi II priede nustatytų reikalavimų.
3. Aerodromų naudotojai ir perono valdymo paslaugų teikėjai laikosi III priede nustatytų reikalavimų.
4. Aerodromų naudotojai laikosi IV priede nustatytų reikalavimų.
2 straipsnis
Apibrėžtys
Šiame reglamente vartojamų terminų apibrėžtys:
1) aerodromas- nustatyta sausumos ar vandens arba nejudamosios, nejudamosios jūrinės arba plūdriosios konstrukcijos paviršiaus zona (įskaitant visus pastatus, įrenginius ir techninę įrangą), kuri visa ar kurios dalis skirta orlaiviams atskristi, išskristi ir judėti paviršiumi;
2) lėktuvas- jėgainės varomas sunkesnis už orą orlaivis, kurio keliamoji galia skrendant susidaro daugiausia dėl aerodinaminių reakcijų su paviršiais, kurie skrydžio sąlygomis išlieka nejudantys;
3) orlaivis- mašina, kuri atmosferoje laikosi dėl sąveikos su oru, bet ne dėl oro atoveikio nuo žemės paviršiaus;
4) peronas- nustatyta zona, skirta orlaiviams, kad būtų galima įlaipinti ar išlaipinti keleivius, pakrauti arba iškrauti paštą ar krovinius, pilti degalus, statyti orlaivius arba atlikti techninę priežiūrą;
5) perono valdymo paslauga- orlaivio ir transporto priemonių naudojimo ir judėjimo perone valdymo paslauga;
6) auditas- sistemingas, nepriklausomas, dokumentais įformintas įrodymų rinkimo ir jų objektyvaus vertinimo procesas, kuriuo siekiama nustatyti, kaip laikomasi reikalavimų;
7) sertifikavimo specifikacijos- agentūros priimti techniniai standartai, kuriais nurodomos atitikties Reglamentui (EB) Nr. 216/2008 ir jo įgyvendinimo taisyklėms užtikrinimo priemonės ir kuriuos organizacija gali taikyti sertifikavimo tikslais;
8) kompetentinga institucija- kiekvienoje valstybėje narėje paskirta institucija, kuri turi reikiamus įgaliojimus ir yra atsakinga už aerodromų, taip pat su jais susijusių darbuotojų ir organizacijų sertifikavimą ir priežiūrą;
9) nuolatinė priežiūra- su priežiūros programos įgyvendinimu susijusios užduotys, kurias bet kuriuo metu gali atlikti kompetentinga institucija, tikrindama, ar sąlygų, kuriomis jis buvo išduotas, laikomasi visu pažymėjimo galiojimo laikotarpiu;
10) nukrypimo priimtinumo ir veiksmų dokumentas (DAAD)- kompetentingos institucijos nustatytas dokumentas, kuriame pateikiami nukrypimo nuo agentūros nustatytų sertifikavimo specifikacijų priimtinumo įrodymai;
11) patikrinimas- nepriklausomas vertinimas, kurį sudaro stebėjimas ir sprendimo priėmimas, o atitinkamais atvejais, tikrinant, kaip laikomasi taikomų reikalavimų, atliekami matavimai, bandymai arba kalibravimas;
12) judėjimas- kilimas arba tūpimas;
13) kliūtis- bet kuris nejudamas (laikinas arba nuolatinis) ar judamas objektas arba jo dalis, kuris (-i):
yra orlaiviui judėti skirtame paviršiuje arba
kyšo virš skrendančiam orlaiviui numatyto saugos paviršiaus, arba
yra už tokių nustatytų paviršių ribų ir yra įvertintas (-a) kaip keliantis (-i) pavojų oro navigacijai;
14) kliūčių ribojimo paviršius- paviršius, kuriuo nustatomos ribos, iki kurių oro erdvėje gali kyšoti bet kokie objektai;
15) kliūčių apsaugos paviršius- vizualiojo artėjimo tūpti nuolydžio indikatorių sistemai skirtas paviršius, virš kurio negali kyšoti objektai ar esamų objektų tęsiniai, išskyrus atvejus, kai, atitinkamos institucijos nuomone, naują objektą arba tęsinį užstotų esamas nejudantis objektas.
3 straipsnis
Aerodromų priežiūra
1. Valstybės narės paskiria vieną arba kelis subjektus kaip toje valstybėje narėje kompetentingą (-as) instituciją (-as), kuri (kurios) turi reikiamus įgaliojimus ir yra atsakinga (-os) už aerodromų, taip pat su jais susijusių darbuotojų ir organizacijų sertifikavimą ir priežiūrą.
2. Kompetentinga institucija veikia nepriklausomai nuo aerodromo naudotojų ir perono valdymo paslaugų teikėjų. Šis nepriklausomumas užtikrinamas atskiriant kompetentingą instituciją ir šiuos aerodromo naudotojus bei perono valdymo paslaugų teikėjus bent funkciniu lygmeniu. Valstybės narės užtikrina, kad kompetentingos institucijos vykdytų įgaliojimus nešališkai ir skaidriai.
3. Jei valstybė narė kaip kompetentingą instituciją paskiria daugiau nei vieną subjektą, turi būti įvykdytos šios sąlygos:
a)
kiekviena kompetentinga institucija atsako už konkrečiai nustatytas užduotis ir nustatytą geografinę vietovę; taip pat
b)
šios institucijos derina savo veiklą, kad užtikrintų veiksmingą visų aerodromų ir aerodromų naudotojų bei perono valdymo paslaugų teikėjų priežiūrą.
4. Valstybės narės užtikrina, kad kompetentinga (-os) institucija (-os) turėtų pakankamai pajėgumų ir išteklių taikomiems šio reglamento reikalavimams vykdyti.
5. Valstybės narės užtikrina, kad kompetentingų institucijų darbuotojai nevykdytų priežiūros esant įrodymų, kad dėl to galėtų kilti tiesioginis arba netiesioginis interesų konfliktas, ypač susijęs su šeima arba finansiniais interesais.
6. Darbuotojams, kuriuos kompetentinga institucija įgaliojo vykdyti sertifikavimo ir (arba) priežiūros užduotis, suteikiami įgaliojimai atlikti bent šias užduotis:
a)
tikrinti įrašus, duomenis, procedūras ir bet kuriuos kitus su sertifikavimo ir (arba) priežiūros užduoties vykdymu susijusius dokumentus;
b)
išsinešti tų įrašų, duomenų, procedūrų ir kitų dokumentų kopijas arba išrašus;
c)
reikalauti žodinio paaiškinimo vietoje;
d)
patekti į aerodromus, atitinkamas patalpas, skrydžių veiklos vietas arba kitas svarbias zonas ir transporto priemones;
e)
atlikti auditus, tyrimus, bandymus, pratybas, vertinimus, patikrinimus;
f)
priklausomai nuo konkretaus atvejo arba imtis reikiamų vykdymo užtikrinimo priemonių, arba jas inicijuoti.
7. 6 dalyje nurodytos užduotys vykdomos laikantis valstybių narių nacionalinės teisės aktų.
4 straipsnis
Europos aviacijos saugos agentūrai teikiama informacija
Per tris mėnesius nuo šio reglamento įsigaliojimo dienos valstybės narės Europos aviacijos saugos agentūrai (toliau - agentūrai) nurodo aerodromų, kuriems taikomos Reglamento (EB) Nr. 216/2008 ir šio reglamento nuostatos, pavadinimus, vietas, ICAO oro uosto kodus ir aerodromų naudotojų pavadinimus, taip pat keleivinių ir krovininių skrydžių skaičių tuose aerodromuose.
5 straipsnis
Išimtys
1. Valstybė narė agentūrai praneša apie savo sprendimą taikyti išimtį pagal Reglamento (EB) Nr. 216/2008 4 straipsnio 3b dalį per vieną mėnesį nuo sprendimo priėmimo dienos. Agentūrai teikiama informacija, be kita ko, apima atitinkamų aerodromų sąrašą, aerodromo naudotojo pavadinimą ir atitinkamų metų aerodromo keleivinių ir krovininių skrydžių skaičių.
2. Valstybė narė kasmet tikrina aerodromo, kuriam taikoma išimtis, eismo rodiklius. Jeigu tokio aerodromo eismo rodikliai pastaruosius trejus metus iš eilės viršija numatytuosius Reglamento (EB) Nr. 216/2008 4 straipsnio 3b dalyje, ji informuoja agentūrą ir atšaukia išimtį.
3. Komisija bet kada gali nuspręsti neleisti taikyti išimties šiais atvejais:
a)
neįgyvendinti bendrieji Reglamento (EB) Nr. 216/2008 saugos tikslai;
b)
pastaruosius trejus metus iš eilės viršijami atitinkami keleivinio ir krovininio eismo rodikliai;
c)
kai išimtis neatitinka kokių nors kitų susijusių ES teisės aktų.
4. Kai Komisija nusprendžia, kad išimtis neleidžiama, atitinkama valstybė narė atšaukia išimtį.
6 straipsnis
Pažymėjimų pakeitimas
1. Pažymėjimai, kuriuos kompetentinga institucija išdavė iki 2014 m. gruodžio 31 d. pagal nacionalinės teisės aktus, toliau galioja, kol bus išduoti pagal šį straipsnį, o jei tokių pažymėjimų neišduota, - iki 2017 m. gruodžio 31 d.
2. Iki 1 dalyje nurodyto laikotarpio pabaigos kompetentinga institucija išduoda pažymėjimus atitinkamiems aerodromams ir aerodromų naudotojams, jei įvykdomos šios sąlygos:
a)
II priede nurodytas sertifikavimo pagrindas nustatytas taikant agentūros paskelbtas sertifikavimo specifikacijas, įskaitant visus nustatytus ir dokumentais pagrįstus lygiaverčio saugos lygio ir specialiųjų sąlygų atvejus;
b)
pažymėjimo turėtojas įrodė atitiktį sertifikavimo specifikacijoms, kurios skiriasi nuo nacionalinių reikalavimų, kuriais remiantis buvo išduotas esamas pažymėjimas;
c)
pažymėjimo turėtojas įrodė atitiktį Reglamento (EB) Nr. 216/2008 reikalavimams ir įgyvendinimo taisyklėms, kurie (kurios) taikomos jo organizacijai bei veiklai ir kurie (kurios) skiriasi nuo nacionalinių reikalavimų, kuriais remiantis buvo išduotas esamas pažymėjimas.
3. Nukrypdama nuo 2 dalies b punkto, kompetentinga institucija gali atsisakyti atitikties įrodymo, jei, jos manymu, tokiam įrodymui pateikti prireiktų perteklinių arba neproporcingai didelių pastangų.
4. Kompetentinga institucija bent penkerius metus saugo įrašus apie dokumentus, susijusius su pažymėjimų pakeitimo procedūra.
7 straipsnis
Nukrypimai nuo sertifikavimo specifikacijų
1. Kompetentinga institucija iki 2024 m. gruodžio 31 d. gali priimti prašymus išduoti pažymėjimą, įskaitant nukrypimus nuo agentūros nustatytų sertifikavimo specifikacijų, jei įvykdomos šios sąlygos:
a)
nukrypimai nepriskiriami nei lygiaverčio saugos lygio atvejui pagal šio reglamento II priedo ADR.AR.C.020 dalį, nei specialiosios sąlygos atvejui pagal ADR.AR.C.025 dalį;
b)
nukrypimai buvo prieš įsigaliojant šiam reglamentui;
c)
tokie nukrypimai atitinka Reglamento (EB) Nr. 216/2008 Va priede išdėstytus esminius reikalavimus ir yra papildyti tinkamomis poveikio mažinimo priemonėmis bei taisomaisiais veiksmais;
d)
atliktas patvirtinamasis kiekvieno nukrypimo saugos vertinimas.
2. Įrodymus, kuriais patvirtinama, kad įvykdytos 1 dalyje nurodytos sąlygos, kompetentinga institucija surenka nukrypimo priimtinumo ir veiksmų dokumente (DAAD). Nukrypimo priimtinumo ir veiksmų dokumentas pridedamas prie pažymėjimo. Kompetentinga institucija nustato nukrypimo priimtinumo ir veiksmų dokumento galiojimo laikotarpį.
3. Aerodromo naudotojas ir kompetentinga institucija patikrina, ar 1 dalyje nurodytos sąlygos tebėra tenkinamos. Jeigu ne, nukrypimo priimtinumo ir veiksmų dokumentas iš dalies pakeičiamas, jo galiojimas sustabdomas arba atšaukiamas.
8 straipsnis
Aerodromo apylinkių apsauga
1. Valstybės narės užtikrina, kad būtų surengtos konsultacijos dėl statinių, kuriuos planuojama statyti kliūčių ribojimo paviršiuose, kliūčių apsaugos paviršiuose ir kituose su aerodromu susijusiuose paviršiuose, poveikio saugai.
2. Valstybės narės užtikrina, kad būtų surengtos konsultacijos dėl valstybių narių nustatytą aukštį viršijančių statinių, planuojamų statyti už kliūčių ribojimo paviršių, kliūčių apsaugos paviršių ir kitų su aerodromu susijusių paviršių ribų, poveikio saugai.
3. Valstybės narės užtikrina šalia kitų valstybių narių sienų esančių aerodromų apsaugos koordinavimą.
9 straipsnis
Aerodromo apylinkių stebėsena
Valstybės narės užtikrina, kad būtų konsultuojamasi dėl žmogaus veiklos ir žemės paskirties, pavyzdžiui:
a)
žemės užstatymo arba žemės aerodromo zonoje paskirties keitimo;
b)
bet kokio užstatymo, galinčio tapti dėl kliūčių susidariusios turbulencijos priežastimi;
c)
pavojingų, painių ir klaidinamų žiburių naudojimo;
d)
gerai šviesą atspindinčių paviršių, galinčių sukelti akinimą, naudojimo;
e)
plotų, dėl kurių galėtų padaugėti orlaivių naudojimui pavojų keliančių laukinių gyvūnų, kūrimo;
f)
neregimos spinduliuotės šaltinių arba judančiųjų ar nekilnojamųjų objektų buvimo, kuris gali trukdyti arba neigiamai veikti aviacijos ryšių, navigacijos ir priežiūros sistemų veikimą.
10 straipsnis
Laukinių gyvūnų pavojaus valdymas
1. Valstybės narės užtikrina, kad susidūrimo su laukiniais gyvūnais pavojai būtų vertinami:
a)
nustatant nacionalinę orlaivių susidūrimų su laukiniais gyvūnais registravimo ir pranešimo apie šiuos susidūrimus procedūrą;
b)
iš orlaivių naudotojų, aerodromų darbuotojų ir kitų šaltinių renkant informaciją apie laukinių gyvūnų, galinčių kelti pavojų orlaivių naudojimui, buvimą ir
c)
kompetentingiems darbuotojams nuolat vertinant laukinių gyvūnų pavojų.
2. Valstybės narės užtikrina, kad pranešimai apie susidūrimus su laukiniais gyvūnais būtų renkami ir perduodami ICAO, kad juos būtų galima įtraukti į ICAO informacijos apie susidūrimus su paukščiais sistemos (IBIS) duomenų bazę.
11 straipsnis
Įsigaliojimas ir taikymas
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. Aerodromus, jų naudotojus ir perono valdymo paslaugų teikėjus sertifikuojančios ir prižiūrinčios kompetentingos institucijos iki 2017 m. gruodžio 31 d. užtikrina atitiktį šio reglamento II priede nustatytiems reikalavimams.
3. III ir IV priedai taikomi pagal 6 straipsnį sertifikuotiems aerodromams nuo pažymėjimo išdavimo dienos.
4. Aerodromams, kurių sertifikavimo procedūra pradėta iki 2014 m. gruodžio 31 d., bet kuriems iki to laiko nebuvo išduotas pažymėjimas, pažymėjimas išduodamas tik tuomet, kai jie įvykdo šio reglamento reikalavimus.
5. Šio reglamento II priedo ADR.AR.C.050 dalis ir III priedo ADR.OR.B.060 dalis taikomos nuo perono valdymo paslaugų teikimą reglamentuojančių įgyvendinimo taisyklių įsigaliojimo dienos. Šio reglamento II priedo ADR.AR.A.015 dalis ir III priedo ADR.OR.A.015 dalis taikomos perono valdymo paslaugų teikėjams nuo perono valdymo paslaugų teikimą reglamentuojančių įgyvendinimo taisyklių įsigaliojimo dienos.
6. Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 12 d.

Labels: 7
8
15